- Jeg er meget overrasket over, at Frederikshavn er i finalen, det havde jeg ikke regnet med. Men som sæsonen er skredet frem, så har de imponeret mig mere og mere. Deres gode forsvarsspil, og det de har et højt bundniveau, selvom de har mange unge med, det er imponerende, siger Frits Nielsen til TV2/Nord. Og et højt bundniveau bliver nødvendigt for White Hawks, hvis det skal blive til sejr mod Herning i finalen. Vendelboerne har nemlig ikke vundet i det midtjyske siden 2002. Selvom det lykkedes Frederikshavn at besejre forhåndsfavoritten SønderjyskE med 4-2 i kampe i semifinaleserien, så ser Frits Nielsen stadig vendelboerne som underdogs i finalen. - Herning er favorit, det er der ingen tvivl om. Men de har heller ingen sprudlende offensiv. De arbejder også ud fra et solidt forsvar, præcis som Frederikshavn. Det bliver en tæt serie, kan Frederikshavn fortsætte det spil de har præsteret mod SønderjyskE, så kan de godt drille Herning, men i mine øjne er de stadig undertippet, siger Frits Nielsen. Frederikshavn kan passende gøre kål på de ni års sejrstørke i det midtjyske, når den første finale spilles der på fredag.

Opsummering:
Med en sikker 3-0 sejr mod SønderjyskE er Frederikshavn White Hawks klar til DM-finale i ishockey. Noget der kommer bag på en ekspert.